Piou, en Bro-Dreger, nanavez ket Maria Prat ? Eur wir skrivagnerez hag eur skrivagnerez-pobl eo hi : 52 a beziou-choari a zo bet skrivet ganti en oll. Yaouank-tre e oa bet kroget da zevel peziou : e-barz ar gazetenn Breiz e oa bet embannet ar re genta adaleg ar bloaveziou 1920 ! Sina a ree neuze Plah an ti all.  Ma h eo brudet Maria Prat avad, eh eo  a-drugarez da Strollad Beilladegou Treger.  Rag evid ar Beilladegou he-deus skrivet eur bern peziou-choari.  Mond a ree tud ar strollad beb sadorn da noz en eur barrouz bennag tro-war-dro Lannuon da choari ar peziou-ze, hag o-deus bet laket milierou a dud da hoarzin e-pad bloaveziou en Bro-Dreger.  An danvez a zo kemeret e buhez pemdezieg tud Bro-Lannuon, troet aliez e stumm eur farsadenn.  Eiz leor a oa bet moullet dija gand peziou Maria Prat.  Setu aman an naved hag an hini diweza.  Red eo lenn ar peziou-man evid kaoud blaz brezoneg Treger : Maria Prat a skriv he yez evel meo komzet ganti.  A beb seurt troiou a lake an dud da gemer fent eun toullad bloaveziou zo : peus ket dalhet sonj deuz an hini a oa bet greet da Vinistr al labourdouar en Plouared ? Biskoaz ne oa bet choarzet kemend-all !